
Pakuotės lapelis: informacija vartotojui

Tvamga 500 mg/20 mg modifikuoto atpalaidavimo tabletės
naproksenas / ezomeprazolas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1.	Kas yra Tvamga ir kam jis vartojamas
2.	Kas žinotina prieš vartojant Tvamga
3.	Kaip vartoti Tvamga
4.	Galimas šalutinis poveikis
5.	Kaip laikyti Tvamga
6.	Pakuotės turinys ir kita informacija


1. 	Kas yra Tvamga ir kam jis vartojamas

Kas yra Tvamga?
Tvamga sudėtyje yra du skirtingi vaistai, vadinami naproksenu ir ezomeprazolu. Kiekvienas iš jų veikia skirtingai: 
· naproksenas priklauso nesteroidinių vaistų nuo uždegimo (NVNU) grupei. Jis malšina skausmą ir slopina uždegimą;
· ezomeprazolas priklauso protonų siurblio inhibitoriais vadinamų vaistų grupei. Jis mažina rūgšties kiekį skrandyje.

Ezomeprazolas padeda sumažinti opų ir skrandžio sutrikimų riziką pacientams, kuriems reikia vartoti NVNU.

Kam vartojamas Tvamga?
Tvamga vartojamas šių ligų simptomams palengvinti suaugusiesiems:
· osteoartrito;
· reumatoidinio artrito;
· ankilozinio spondilito.

Tvamga padeda malšinti skausmą, sumažinti patinimą, paraudimą ir karštį (uždegimą).

Šio vaisto skiriama tais atvejais, kai manoma, kad mažesnė NVNU dozė neturėtų numalšinti skausmo ir yra padidėjusi skrandžio ar pradinės plonosios žarnos dalies (dvylikapirštės žarnos) opos rizika vartojant NVNU.


2.	Kas žinotina prieš vartojant Tvamga

Tvamga vartoti draudžiama:
· jeigu yra alergija (padidėjęs jautrumas) naproksenui;
· jeigu yra alergija ezomeprazolui arba kitiems protonų siurblio inhibitoriams;
· jeigu yra alergija bet kuriai pagalbinei šio vaisto medžiagai (jos išvardytos 6 skyriuje);
· jeigu vartojate vaistą, vadinamą atazanaviru arba nelfinaviru (jų skiriama ŽIV infekcijai gydyti);
· jeigu acetilsalicilo rūgštis, naproksenas, kitas NVNU (pvz., ibuprofenas, diklofenakas) arba ciklooksigenazės-2 inhibitorius (pvz., celekoksibas, etorikoksibas) buvo sukėlęs astmos (dusulio) priepuolį arba alerginę reakciją, pvz., niežulį arba odos išbėrimą (dilgėlinę);
· paskutinius 3 nėštumo mėnesius;
· jeigu Jūs sergate sunkia kepenų, inkstų arba širdies liga;
· jeigu Jūs sergate skrandžio arba žarnų opa;
· jeigu Jūs sergate kraujavimu pasireiškiančia liga arba Jums pasireiškė stiprus ir netikėtas kraujavimas;
· jeigu po Tvamga ar kitų panašių vaistų vartojimo kada nors pasireiškė sunkus odos išbėrimas arba odos lupimasis, pūslės ir (arba) burnos opos.

Nevartokite Tvamga, jeigu turite kurią nors iš aukščiau išvardytų problemų. Jeigu dėl to abejojate, tai, prieš pradėdami vartoti Tvamga, papildomai pasitarkite su gydytoju arba vaistininku. 

Įspėjimai ir atsargumo priemonės
Prieš pradėdami vartoti Tvamga, pasitarkite su gydytoju arba vaistininku.

Tvamga gali maskuoti kitų ligų simptomus, todėl negalima vartoti šio vaisto ir būtina nedelsiant pasikonsultuoti su gydytuoju, jeigu prieš pradedant jį vartoti arba jį vartojant pasireiškia kuris nors iš toliau išvardytų sutrikimų:
· be aiškios priežasties mažėja svoris arba sutrinka rijimas;
· pradedate vemti maistu arba krauju;
· tuštinatės juodomis arba su kraujo dėmėmis išmatomis.
Jeigu pasireiškia kuri nors iš pirmiau išvardytų problemų arba dėl to abejojate, tai, prieš pradėdami vartoti šį vaistą, papildomai pasitarkite su gydytoju arba vaistininku. 

Prieš pradėdami vartoti šį vaistą, papildomai pasitarkite su gydytoju ar vaistininku:
· jeigu Jūs sergate žarnų uždegimu (Krono [Crohn] liga arba opiniu kolitu);
· jeigu sergate kepenų ar inkstų liga arba esate senyvo amžiaus;
· jeigu vartojate kitų vaistų: kortikosteroidų per burną, varfarino, klopidogrelio, selektyvių serotonino reabsorbcijos inhibitorių (SSRI), acetilsalicilo rūgšties arba NVNU, įskaitant ciklooksigenazės‑2 inhibitorius (žr. skyrių „Kiti vaistai ir Tvamga“);
· jeigu Jums kada nors pasireiškė odos reakcija po gydymo vaistu, panašiu į ezomeprazolą (jis yra Tvamga sudėtinė dalis), kuriuo mažinamas skrandžio rūgštingumas. Buvo pranešta apie sunkias odos reakcijas, įskaitant Stivenso-Džonsono (Stevens-Johnson) sindromą, toksinę epidermio nekrolizę, vaisto sukeltą reakciją su eozinofilija ir sisteminiais simptomais (angl. DRESS), susijusias su gydymu. Jei pastebėjote bet kurį iš simptomų, susijusių su šiomis 4 skyriuje aprašytomis sunkiomis odos reakcijomis, Tvamga nustokite vartoti ir nedelsdami kreipkitės medicininės pagalbos;
· jeigu Jums bus atliekamas specialus kraujo tyrimas (dėl chromogranino A).

Jeigu turite kurią nors iš aukščiau išvardytų problemų arba dėl to abejojate, tai, prieš pradėdami vartoti šį vaistą, papildomai pasitarkite su gydytoju arba vaistininku.
 
Jeigu Jums anksčiau buvo skrandžio opa arba buvo kraujavimas, apie tai pasakykite gydytojui. Gydytojas paprašys pranešti jam apie Jums pasireiškusį bet kokį neįprastą simptomą, susijusį su skrandžiu (pvz., skausmą).

Tokie vaistai kaip Tvamga gali truputį padidinti širdies priepuolio (miokardo infarkto) ar insulto riziką. Rizika būna didesnė vartojant dideles dozes ir gydantis ilgai. Nevartokite didesnės šio vaisto dozės negu rekomenduojama ir ilgiau negu nurodyta.

Tvamga sudėtyje yra NVNU naprokseno. Siekiant išvengti nepageidaujamo poveikio naprokseną, kaip ir visus NVNU reikia vartoti trumpiausią galimą laiką ir mažiausią veiksmingą jo dozę. Jūsų gydytojas reguliariai vertins, ar Jums vis dar reikia vartoti Tvamga.

Tvamga netinka vartoti ūminiam skausmui malšinti, nes jo skausmą malšinanti medžiaga naproksenas į kraują patenka tik per kelias valandas.

Be to, prieš pradėdami vartoti šį vaistą, papildomai pasitarkite su gydytoju, jeigu sergate širdies ligomis, buvo ištikęs insultas arba manote, kad Jums gali būti padidėjusi šių sutrikimų rizika. Šių sutrikimų rizika gali būti didesnė, jeigu:
· padidėjęs kraujospūdis;
· sutrikusi kraujotaka arba buvo susidaręs krešulys;
· sergate cukriniu diabetu;
· padidėjusi cholesterolio koncentracija Jūsų kraujyje;
· rūkote.

Vartojant protonų siurblio inhibitorių (jų yra Tvamga sudėtyje), ypač ilgiau kaip 1 metus, gali truputį padidėti šlaunikaulio, riešo ir stuburo lūžių rizika. Jeigu sergate osteoporoze arba vartojate kortikosteroidų, kurie taip pat gali padidinti osteoporozės riziką, apie tai pasakykite gydytojui.

Jeigu Jums išbertų odą, ypač saulės apšviestose vietose, kuo skubiau pasakykite apie tai savo gydytojui, kadangi Jums gali tekti nutraukti gydymą Tvamga. Taip pat nepamirškite pasakyti, jeigu Jums pasireiškia bet koks kitas neigiamas poveikis, kaip antai sąnarių skausmas.

Pacientams, vartojusiems ezomeprazolo, pasitaikė sunkaus odos išbėrimo atvejų (taip pat žr. 4 skyrių). Tai gali būti burnos ertmės, gerklės, nosies ir lytinių organų opos bei konjunktyvitas (jam pasireiškus, parausta ir patinsta akys). Šių sunkaus pobūdžio odos išbėrimų dažnai atsiranda po į gripą panašių simptomų, pvz., karščiavimo, galvos ir kūno skausmų. Išbėrimas gali apimti didelę kūno dalį, kartu gali susidaryti pūslių ir luptis oda.
Jeigu vartojant šį vaistą ar per kelias savaites vėliau Jus išbertų arba pasireikštų kuris nors iš šių odos pažeidimo simptomų, tai nedelsdami nutraukite šio vaisto vartojimą ir kreipkitės į gydytoją.

Vartojant Tvamga gali pasireikšti inkstų uždegimas. Tarp jo požymių ir simptomų gali būti sumažėjęs šlapimo kiekis arba kraujas šlapime ir (arba) padidėjusio jautrumo reakcijos tokios kaip karščiavimas, išbėrimas ir sąnarių sustingimas. Apie tokius požymius turite pranešti gydančiajam gydytojui.

Vaikams ir paaugliams
Vaikams ir paaugliams iki 18 metų Tvamga vartoti nerekomenduojama.

Kiti vaistai ir Tvamga
Jeigu vartojate ar neseniai vartojote kitų vaistų, įskaitant įsigytus be recepto ir augalinius, arba dėl to nesate tikri, apie tai pasakykite gydytojui arba vaistininkui. Tai svarbu dėl to, kad Tvamga gali keisti kai kurių kitų vaistų poveikį, o kai kurie kiti vaistai – Tvamga poveikį.

Nevartokite šio vaisto ir pasakykite gydytojui arba vaistininkui, jeigu vartojate:
· atazanavirą arba nelfinavirą (šių vaistų skiriama ŽIV infekcijai gydyti).

Pasakykite gydytojui arba vaistininkui, jeigu vartojate kurio nors iš šių vaistų:
· acetilsalicilo rūgšties – vaisto, vartojamo skausmui malšinti arba siekiant išvengti krešulių susidarymo (vis dėlto kartu su maža acetilsalicilo rūgšties doze Tvamga galima vartoti);
· kitų NVNU, įskaitant ciklooksigenazės-2 (COX-2) inhibitorius;
· tam tikrų kitų vaistų, pvz., ketokonazolo, itrakonazolo, pozakonazolo arba vorikonazolo (jų skiriama grybelių sukeltoms infekcinėms ligoms gydyti);
· erlotinibo arba kito tos pačios grupės vaisto nuo vėžio;
· kolestiramino (jo skiriama cholesterolio koncentracijai mažinti);
· klaritromicino (jo skiriama infekcinėms ligoms gydyti);
· chinolonų grupės antibiotikų (infekcinėms ligoms gydyti), pvz., ciprofloksacino arba moksifloksacino;
· diazepamo (jo skiriama nerimui šalinti, raumenims atpalaiduoti ir epilepsijai gydyti);
· hidantoinų, pvz., fenitoino (jų skiriama epilepsijai gydyti). 
· ličio (jo skiriama kai kurių rūšių depresijai gydyti);
· metotreksato (jo skiriama reumatoidiniam artritui, žvynelinei ir vėžiui gydyti);
· probenecido (jo skiriama podagrai gydyti);
· selektyvių serotonino reabsorbcijos inhibitorių (SSRI) (jų skiriama didžiajai depresijai ir nerimo sutrikimui gydyti);
· ciklosporino arba takrolimuzo (jų skiriama imuninėms reakcijoms slopinti);
· digoksino (jo skiriama širdies ligoms gydyti);
· sulfonilkarbamidų, pvz., glimepirido (geriamųjų vaistų cukraus koncentracijai kraujyje reguliuoti sergant cukriniu diabetu);
· vaistų padidėjusiam kraujospūdžiui mažinti: diuretikų (pvz., furozemido arba hidrochlorotiazido), angiotenziną konvertuojančio fermento inhibitorių (pvz., enalaprilio), angiotenzino II receptorių antagonistų (pvz., losartano) arba beta adrenoblokatorių (pvz., propranololio);
· kortikosteroidų, pvz., hidrokortizono ar prednizolono (jų skiriama uždegimui slopinti);
· kraujo krešėjimą slopinančių vaistų, pvz., varfarino, dikumarolio, heparino arba klopidogrelio;
· rifampicino (jis vartojamas tuberkuliozei gydyti);
· jonažolių (Hypericum perforatum) preparatų (jų vartojama lengvai depresijai gydyti);
· cilostazolo (jo vartojama malšinti kojų skausmui, pasireiškusiam dėl sutrikusios kraujotakos).

Jeigu turite kurią nors iš pirmiau išvardytų problemų arba dėl to abejojate, tai prieš pradėdami vartoti Tvamga papildomai pasitarkite su gydytoju arba vaistininku.

Tvamga vartojimas su maistu ir gėrimais
Valgio metu Tvamga vartoti negalima, kadangi maistas gali susilpninti Tvamga poveikį. Gerkite šias tabletes ne mažiau kaip 30 min. prieš valgį.

Nėštumas, žindymo laikotarpis ir vaisingumas
Jeigu esate nėščia arba žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasikonsultuokite su gydytoju arba vaistininku.
Nėštumas
Tvamga negalima vartoti paskutinius 3 nėštumo mėnesius, nes tai gali pakenkti vaisiui (būsimam kūdikiui) arba sukelti problemų gimdymo metu. Šis vaistas vaisiui gali sukelti inkstų ir širdies sutrikimų. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. Pirmuosius 6 nėštumo mėnesius Tvamga vartoti negalima, nebent tai neabejotinai būtina ir taip pataria gydytojas. Jeigu šiuo laikotarpiu arba tuo metu, kai bandote pastoti, jums reikia gydymo šiuo vaistu, vartoti reikia mažiausią jo dozę ir kaip įmanoma trumpiau. Jei po 20-os nėštumo savaitės Tvamga vartojama daugiau kaip kelias dienas, jis gali sukelti vaisiui inkstų sutrikimų, dėl kurių gali sumažėti vaisiaus vandenų (oligohidramnionas) arba susiaurėti kraujagyslė vaisiaus širdyje (ductus arteriosus). Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.

Žindymo laikotarpis
Negalima vartoti Tvamga kūdikio žindymo laikotarpiu, kadangi nedidelis šio vaisto kiekis gali patekti į Jūsų pieną. Taip pat Tvamga nevartokite, jeigu planuojate žindyti kūdikį.

Vaisingumas
Vartojant Tvamga gali būti sunkiau pastoti. Jeigu planuojate pastoti arba Jums sunku pastoti, apie tai pasakykite gydytojui.

Vairavimas ir mechanizmų valdymas

Vartojant Tvamga, gali svaigti galva arba regėjimas pasidaryti neryškus. Taip atsitikus negalima vairuoti, valdyti mechanizmų ar mašinų.

Tvamga sudėtyje yra natrio
Šio vaisto vienoje dozėje yra mažiau kaip 1 mmol (23 mg) natrio, t. y. jis beveik neturi reikšmės.


3. 	Kaip vartoti Tvamga

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Šio vaisto vartojimas
· Tabletes nurykite nepažeistas, užgeriant vandeniu. Jų negalima dalyti, kramtyti ar traiškyti. Gerti tabletę nepažeistą svarbu norint užtikrinti jos tinkamą veikimą. 
· Šias tabletes reikia gerti ne mažiau kaip 30 min. prieš valgį. Maistas gali sumažinti skrandį ir žarnyną apsaugantį Tvamga poveikį. Taip pat dėl maisto gali sulėtėti skausmą ir uždegimą malšinantis poveikis.
· Jeigu šį vaistą vartojate ilgai (ypač jeigu ilgiau kaip vienerius metus), Jūsų būklę stebės gydytojas.

Kiek vaisto vartoti
· Gerkite po vieną tabletę 2 kartus per parą tiek laiko, kiek nurodė gydytojas.
· Tiekiamos tik 500 mg / 20 mg Tvamga tabletės. Jeigu gydytojas manys, kad tokia dozė Jums netinka, tai paskirs Jums kitą vaistą.

Pavartojus per didelę Tvamga dozę
Išgėrę per didelę Tvamga dozę, tuojau pat pasikonsultuokite su gydytoju arba vaistininku. Perdozavimo simptomai gali būti letargija, svaigulys, mieguistumas, skausmas ir (arba) diskomfortas viršutinėje pilvo dalyje, rėmuo, nevirškinimas, pykinimas, kepenų sutrikimai (nustatomi tiriant kraują), inkstų sutrikimai (jie gali būti sunkūs), padidėjęs rūgšties kiekis kraujyje, minčių susipainiojimas, vėmimas, kraujavimas iš skrandžio ar žarnų, padidėjęs kraujospūdis, pasunkėjęs kvėpavimas, koma, ūminės alerginės reakcijos (dėl jų gali pasireikšti dusulys, išberti odą, patinti veidas ir [ar] gerklė, ištikti kolapsas) ir nekontroliuojami kūno judesiai.

Pamiršus pavartoti Tvamga
· Užmirštą dozę išgerkite iš karto prisiminę. Vis dėlto jeigu jau beveik laikas gerti kitą dozę, tai užmirštąją praleiskite. 
· Negalima vartoti dvigubos dozės (dviejų dozių iš karto) norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Vartojant šį vaistą gali pasireikšti toliau išvardytas šalutinis poveikis.

Nutraukite Tvamga vartojimą ir nedelsdami kreipkitės į gydytoją, pastebėję bent vieną iš toliau išvardytų sunkių šalutinių poveikių, kadangi Jums gali prireikti skubios gydytojo pagalbos:
· staiga prasidėjęs švokštimas, lūpų, liežuvio, gerklės ar viso kūno tinimas, išbėrimas, alpimas ar pasunkėjęs rijimas (sunki alerginė reakcija);
· staiga prasidėjusį sunkaus pobūdžio išbėrimą arba odos paraudimą su pūslėmis ar lupimusi (tai gali atsitikti ir per kelias savaites baigus vartoti šį vaistą). Be to, gali atsirasti sunkaus pobūdžio pūslių ir prasidėti kraujavimas lūpose, akyse, burnos ar nosies ertmėje ir lytiniuose organuose. Odos išbėrimas gali progresuoti iki sunkaus išplitusio odos pažeidimo (epidermio ir paviršinės gleivinės lupimosi), kurio pasekmės gali būti pavojingos gyvybei. Tai gali būti daugiaformė eritema, Stivenso-Džonsono (Stevens-Johnson) sindromas, toksinė epidermio nekrolizė arba reakcija į vaistą su eozinofilija ir sisteminiais simptomais. Šie sutrikimai yra labai reti (gali pasireikšti rečiau kaip 1 iš 10 000 asmenų);
· pageltusi oda ar akių obuoliai, patamsėjęs šlapimas ir nuovargis (šie simptomai gali rodyti sutrikusią kepenų funkciją);
· tokie vaistai kaip Tvamga gali šiek tiek padidinti miokardo infarkto (širdies priepuolio) ar insulto riziką. Jų požymiai yra krūtinės skausmas, plintantis į kaklą, pečius ir žemyn kaire ranka, sutrikusi orientacija, raumenų silpnumas ar nejautra, kurie gali apimti tik vieną kūno pusę; 
· juodos lipnios išmatos arba viduriavimas su krauju;
· kraujas arba panašios į kavos tirščius juodos dalelės vėmaluose.

Kiek įmanoma greičiau pasakykite gydytojui, jeigu Jums pasireikštų kuris nors iš toliau išvardytų šalutinių poveikių.

Retais atvejais Tvamga gali paveikti baltuosius kraujo kūnelius ir susilpninti imunitetą.

Jeigu Jums pasireikštų infekcinė liga, kurios simptomai yra karščiavimas ir labai pablogėjusi bendra būklė arba karščiavimas ir lokalios infekcijos simptomai (kaklo, gerklės ar burnos ertmės skausmas arba pasunkėjęs šlapinimasis), tai kiek įmanoma greičiau pasikonsultuokite su gydytoju, kad jis galėtų atlikti kraujo tyrimą ir ištirti, ar neišnyko baltieji kraujo kūneliai (t.y. ar nepasireiškė agranulocitozė). Svarbu nepamiršti gydytojui pasakyti, kad vartojate šį vaistą.

Kitas galimas šalutinis poveikis išvardytas toliau.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Galvos skausmas.
· Nuovargis.
· Troškulys.
· Prislėgta nuotaika.
· Oro stoka.
· Padidėjęs prakaitavimas.
· Odos niežulys ir odos išbėrimas. 
· Galvos svaigimas (vertigo).
· Raudonos, purpurinės ar kitokios dėmės ar kraujosruvos odoje.
· Pykinimas ar vėmimas. 
· Juntamas širdies plakimas (palpitacija).
· Sutrikęs miegas (nemiga).
· Sutrikusi klausa ar triukšmas ausyse.
· Svaigulys, mieguistumas ar apsvaigimas.
· Plaštakų, pėdų ir kulkšnių patinimas (edema).
· Burnos ertmės uždegimas.
· Regos sutrikimai.
· Viduriavimas, skrandžio skausmas, rėmuo, nevirškinimas, vidurių užkietėjimas, vidurių pūtimas.
· Skrandžio arba pradinės plonosios žarnos dalies (dvylikapirštės žarnos) opa.
· Skrandžio gleivinės uždegimas (gastritas).
· Gerybiniai skrandžio polipai.

Nedažni, reti arba labai reti šalutinio poveikio reiškiniai (gali pasireikšti rečiau kaip 1 iš 100 arba asmenų arba dar rečiau)
· Burnos ertmės perštėjimas ar opelės.
· Regos sutrikimai, pvz., neaiškus matymas, konjunktyvitas ar akių skausmas.
· Keisti sapnai.
· Mieguistumas.
· Padidėjęs cukraus (gliukozės) kiekis kraujyje. Jo simptomai gali būti troškulys ir padidėjęs šlapimo kiekis.
· Sumažėjęs cukraus (gliukozės) kiekis kraujyje. Jo simptomai gali būti alkis ar silpnumas, prakaitavimas ir dažni širdies susitraukimai.
· Koma.
· Kraujagyslių uždegimas.
· Skrandžio ar žarnų perforacija (prakiurimas).
· Sisteminė raudonoji vilkligė (SRV) – liga, kuria sergant imuninė sistema puola savo organizmo audinius, todėl skauda sąnarius, išberia odą, karščiuojama.
· Limfmazgių padidėjimas.
· Šlaunikaulio, riešo ar stuburo lūžiai (ilgai vartojant dideles Tvamga dozes).
· Karščiavimas.
· Alpimas.
· Sausa burna.
· Agresyvumas.
· Pablogėjusi klausa.
· Astmos priepuolis.
· Traukuliai ar priepuoliai. 
· Menstruacijų sutrikimai.
· Svorio pokyčiai.
· Plaukų slinkimas (alopecija).
· Dilgėlinė.
· Sąnarių skausmas (artralgija).
· Krūtų padidėjimas vyrams.
· Liežuvio perštėjimas ar patinimas.
· Raumenų trūkčiojimas ar drebulys.
· Apetito sutrikimai ar skonio pokyčiai.
· Raumenų silpnumas ar skausmas (mialgija). 
· Pailgėjęs kraujo krešėjimo laikas.
· Pasunkėjęs pastojimas.
· Karščiavimas, paraudimas ar kiti infekcijos požymiai.
· Nereguliarūs, reti ar labai dažni širdies susitraukimai.
· Dilgčiojimo (badymo) pojūtis.
· Pablogėjusi atmintis ar dėmesio sutelkimas.
· Sujaudinimas, minčių susipainiojimas, nerimas ar nervingumas.
· Prasta bendra savijauta, silpnumas ir energijos stoka. 
· Kai kurių kūno dalių patinimas ir skausmingumas dėl jose susikaupusio vandens. 
· Aukštas ar žemas kraujospūdis. Galite alpti arba jausti svaigulį.
· Odos išbėrimas ar pūslių susidarymas, odos jautrumo saulės šviesai padidėjimas.
· Matymas, jautimas ar girdėjimas to, ko nėra (haliucinacijos).
· Pakitę kraujo tyrimų (pvz., rodančių kepenų funkciją) duomenys. Daugiau gali paaiškinti gydytojas.
· Infekcija, vadinama pienlige, ją sukelia grybeliai, kurie gali pažeisti žarnyną.
· Kraujas šlapime ir kitokie inkstų sutrikimai. Gali skaudėti nugarą.
· Pasunkėjęs kvėpavimas, kuris gali palaipsniui sunkėti toliau. Tai gali būti plaučių uždegimo ar pasireiškiančio plaučių paburkimo požymis.
· Sumažėjusi natrio koncentracija kraujyje. Dėl to gali pasireikšti silpnumas, vėmimas ir mėšlungis. 
· Meningito simptomai, pvz., karščiavimas, pykinimas ar vėmimas, sustingęs kaklas, galvos skausmas, jautrumas ryškiai šviesai ir sutrikusi orientacija.
· Kasos sutrikimai. Juos gali rodyti į nugarą plintantis skrandžio skausmas.
· Blyškios išmatos, kurios rodo sunkų kepenų pažeidimą – hepatitą, dėl kurio gali ištikti kepenų nepakankamumas, pasireikšti smegenų sutrikimų.
· Storosios žarnos uždegimas (kolitas) arba uždegiminės žarnų ligos, pvz., Krono (Crohn) ligos ar opinio kolito, pasunkėjimas, kurių požymiai yra pilvo skausmas, viduriavimas, vėmimas ir svorio mažėjimas.
· Kraujo sutrikimai, pvz., raudonųjų kraujo ląstelių (anemija), baltųjų kraujo ląstelių ar kraujo plokštelių kiekio sumažėjimas, dėl kurio gali pasireikšti silpnumas, atsirasti kraujosruvų, prasidėti karščiavimas, stiprus šaltkrėtis, skaudėti gerklę, padidėti infekcijų tikimybė.
· Padidėjęs tam tikrų baltųjų kraujo ląstelių kiekis (eozinofilija).
· Visų kraujo ląstelių stygius (pancitopenija).
· Kraują pumpuojančios širdies veiklos susilpnėjimas ar kraujagyslių pažeidimas, Jjų požymiai gali būti nuovargis, oro trūkumas, alpimas, krūtinės skausmas ar bendras skausmas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· Jeigu vartojate Tvamga ilgiau kaip tris mėnesius, gali sumažėti magnio kiekis Jūsų kraujyje. Dėl to gali pasireikšti nuovargis, nevalingų raumenų susitraukimų, sutrikti orientacija, prasidėti traukuliai, svaigti galva, padažnėti širdies ritmas. Jeigu pajustumėte kurį nors iš šių simptomų, nedelsdami apie tai pasakykite gydytojui. Sumažėjus magnio kiekiui taip pat gali sumažėti kalio ar kalcio kiekis kraujyje. Gydytojas gali nuspręsti reguliariai tirti magnio kiekį Jūsų kraujyje.
· Išbėrimas, galintis pasireikšti kartu su sąnarių skausmu.

Nerimauti dėl šio galimų šalutinio poveikio reiškinių sąrašo nereikėtų, kadangi Jums jų gali nepasireikšti.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Tvamga

Šį vaistą laikykite vaikams nepastebimoje ir nepasiekiamoje vietoje.

Ant dėžutės, buteliuko arba lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Lizdinės plokštelės. Laikyti ne aukštesnėje kaip 25 °C temperatūroje. Laikyti gamintojo pakuotėje, kad vaistas būtų apsaugotas nuo drėgmės.

Buteliukas. Laikyti ne aukštesnėje kaip 25 °C temperatūroje. Laikyti gamintojo pakuotėje. Buteliuką laikyti sandarų, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Tvamga sudėtis
· Veikliosios medžiagos yra naproksenas ir ezomeprazolas. Kiekvienoje modifikuoto atpalaidavimo tabletėje yra 500 mg naprokseno ir 20 mg ezomeprazolo (magnio druskos trihidrato pavidalu).
· Pagalbinės medžiagos 
Tabletės branduolyje: mikrokristalinė celiuliozė, kroskarmeliozės natrio druska (E468), povidonas, koloidinis bevandenis silicio dioksidas, magnio stearatas (E470b).
Tabletės dangale: hipromeliozė 2910, makrogolis 8000, metakrilo rūgšties ir etilakrilato 1:1 kopolimero 30 % dispersija, trietilo citratas, titano dioksidas (E171), polidekstrozė, polisorbatas 80, glicerolio monostearatas 40-55, geltonasis geležies oksidas (E172), karnaubo vaškas.
Spausdinimo rašalas: juodasis geležies oksidas (E172), propilenglikolis.

Tvamga išvaizda ir kiekis pakuotėje
Tvamga yra geltonos, ovalios, modifikuoto atpalaidavimo tabletės, kurių vienoje pusėje juodu rašalu užrašyta „NE2“.

Tvamga tiekiamas lizdinėmis plokštelėmis po 10, 30 arba 60 modifikuoto atpalaidavimo tablečių, arba DTPE buteliukais su vaikų sunkiai atidaromu užsukamuoju polipropileno uždoriu ir silikagelio sausiklio talpykle, kuriuose yra 10, 30 arba 60 modifikuoto atpalaidavimo tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
MSN Labs Europe Limited
KW20A, Corradino Park
Paola PLA 3000
Malta

Gamintojas
Pharmadox Healthcare Limited
KW20A Kordin Industrial Park
Paola, PLA 3000
Malta

arba

MSN Labs Europe Limited
KW20A Corradino Park
Paola, PLA 3000
Malta


Šis vaistas Europos ekonominės erdvės valstybėse narėse registruotas tokiais pavadinimais:

	Vokietija
	Naproxen/Esomeprazol Vivanta 500 mg/20 mg Tabletten mit veränderter Wirkstofffreisetzung

	Lenkija
	Xidofa

	Rumunija
	Xidofa 500 mg/20 mg comprimate cu eliberare modificată

	Čekija
	Xidofa

	Slovakija
	Xidofa 500 mg/20 mg

	Vengrija
	Xidofa 500 mg/20 mg módosított hatóanyag-leadású tabletta

	Kroatija
	Xidofa 500 mg/20 mg tablete s prilagođenim  oslobađanjem

	Slovėnija
	Tvamga 500 mg/20 mg tableta s prirejenim sproščanjem

	Lietuva
	Tvamga 500 mg/20 mg modifikuoto atpalaidavimo tabletės

	Latvija
	Tvamga 500 mg/20 mg modificētās darbības tabletes

	Estija
	Tvamga



Šis pakuotės lapelis paskutinį kartą peržiūrėtas 2026-07-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/. 

